L-Arċisqof Charles Scicluna qal li anke Ġesù sab min ikasbru waqt l-agunija tiegħu fuq is-salib, u li xi kultant aħna wkoll nagħmlu hekk ma' xulxin. "Hekk għedna uħud minna: 'aqbeż minn hemm'. Xi tħoss l-omm li tisma' hekk? U jekk ikun ħuk, jew ibnek, tgħid l-istess?" staqsa l-Arċisqof fil-messaġġ tiegħu waqt iċ-ċelebrazzjoni djoċesana fis-Solennità ta' Kristu Re. L-Arċisqof kien qed jirreferi għal dak li seħħ fil-Belt Valletta ftit tal-jiem ilu, fejn raġel ried itemm ħajtu u f'filmati li xxerdu fuq il-midja soċjali dehru nies jinkoraġġuh minflok jgħinuh. "Aħna, bħala Knisja mmexxija mill-Papa Franġisku, qegħdin fi vjaġġ li nisimgħu lil xulxin, imma importanti li nieqfu u li nisimgħu leħen il-Mulej jgħajjat fis-sofferenza ta' kull min għandu bżonn l-għajnjuna fostna, fil-baħar Mediterran, madwar id-dinja, għaliex anke dak huwa leħen Ġesù," sostna l-Arċisqof. Qalb iebsa għal xulxin "Ħafna drabi nwebbsu qalbna għal xulxin u qisu ma tinteressaniex iżjed il-verità. Qisu dak kollu li mhux verità jattirana iżjed, jisseduċina, bħar-rabja għal xulxin, il-kliem iebes, il-malafama, il-kalunja, il-vjolenza u l-inġustizzja", qal l-Arċisqof. Huwa spjega kif Ġesù, meta ġie kkundannat għall-mewt, bla ħtija, bħala vittma innoċenti tal-inġustizzja tagħna l-bnedmin, urina l-qalb mimlija mħabba ta' min jaħfer, iħenn, isalva u jeħles. Bl-istess mod, spjega l-Arċisqof, jekk aħna ngħarfu li għal Alla l-verità hi proġett ta' imħabba, allura nistgħu ngħixu ta' bnedmin ħielsa u nkunu kapaċi nifhmu li meta aħna nikkalpestaw lil xulxin, lil min hu l-iżjed dgħajjef, inkunu qed nikkundannaw lilna nfusna għall-qerda u mhux għall-ħelsien tagħna, għaliex hi l-verità li teħlisna. Archdiocese of Malta Il-verità bħala proġett ta' imħabba L-Arċisqof qal li għal Alla l-verità hija fuq kollox proġett ta' mħabba; ir-realtà li ħierġa mill-imħabba tiegħu fuqna u għalina. Spjega li bil-kelma verità Ġesù jifhem il-fedeltà ta' Alla, li meta jgħidlek 'inħobbok' iħobbok bis-serjetà, meta jgħidlek 'naħfirlek', jaħfirlek bis-serjetà. Qal li l-verità, iżjed milli xi ħaġa li titgħallimha bl-amment, hija atteġġjament li tgħix. Irrefera għall-kliem ta' Ġesù fl-Evanġelju ta' San Ġwann: "Jiena għalhekk ġejt fid-dinja, biex nixhed għall-verità" u "kull min iħobb il-verita jisma leħni". Għax wara kollox, qal l-Arċisqof, fit-tmiem ta' kull jum u ta' kull żmien, aħna se niġu ġġudikati fuq l-imħabba u dik hi l-verità li se tiġi muriha lilna bħala kejl ta' ħajjitna, tal-istorja tagħna. L-Arċisqof iħeġġeġ lill-Insara jiċċelebraw il-festa ta' Kristu Re Biex taqra l-messaġġ sħiħ tal-Arċisqof agħfas hawn .